Zmluva 
medzi  Slovenskou republikou a Svätou stolicou
o katolíckej výchove a vzdelávaní
Slovenská republika a Svätá stolica (ďalej len „zmluvné strany“), aby upravili vzťahy medzi Slovenskou republikou a Katolíckou cirkvou   v oblasti katolíckej výchovy a vzdelávania;
vychádzajúc Slovenská republika z Ústavy Slovenskej republiky, predovšetkým z článkov 12, 24 a 42, a Svätá stolica z dokumentov Druhého vatikánskeho koncilu, predovšetkým z deklarácie Gravissimum educationis a z noriem kánonického práva  a obe zmluvné strany  zo Základnej zmluvy medzi Slovenskou republikou a Svätou stolicou, podpísanou 24. novembra 2000 vo Vatikáne;
uvedomujúc si nenahraditeľnú historickú a súčasnú úlohu Katolíckej cirkvi v oblasti etickej a morálnej výchovy ľudu na Slovensku, ako aj v oblasti výchovy a vzdelávania;
dohodli sa takto:
Článok 1

(1)	Zmluvné strany uznávajú právo na  vzdelanie a Slovenská republika zaručuje na vlastnom území každému výkon tohto práva.
(2)	Zmluvné strany uznávajú základné právo rodičov a zákonných zástupcov zapísať vlastné alebo zverené deti do školy a školského zariadenia podľa vlastného výberu.
(3)	Slovenská republika uznáva právo Katolíckej cirkvi na zriaďovanie a riadenie vlastných škôl a školských zariadení akéhokoľvek  druhu a typu  v  súlade s podmienkami ustanovenými právnym poriadkom Slovenskej republiky.
(4)	Katolíckou školou a katolíckym školským zariadením je výlučne cirkevná škola a cirkevné školské zariadenie  (ďalej len „katolícka škola“) zriadené alebo uznané príslušnou vrchnosťou Katolíckej cirkvi.
(5)	Slovenská republika nebude požadovať, aby katolícke školy uskutočňovali také výchovné a vzdelávacie programy, ktoré nezodpovedajú katolíckej výchove a vzdelávaniu. 
(6)	Zriaďovateľ katolíckej školy má výlučné právo menovať a odvolať jej  riaditeľa  v súlade s podmienkami ustanovenými právnym poriadkom Slovenskej republiky.
(7)	Riaditeľ katolíckej školy v pracovnoprávnych vzťahoch voči pedagogickým a ostatným zamestnancom postupuje v súlade s podmienkami ustanovenými právnym poriadkom Slovenskej republiky. 
(8)	Zriaďovateľ katolíckej školy schvaľuje kritériá pre prijímanie žiakov na štúdium na katolíckych stredných školách.
(9)	Riaditeľ školy schvaľuje vnútorný poriadok katolíckej školy v súlade s podmienkami ustanovenými právnym poriadkom Slovenskej republiky a v súlade so zásadami katolíckej výchovy a vzdelávania.
(10)	Vyučovanie na katolíckych školách sa uskutočňuje podľa učebných plánov, učebných osnov a školských výchovných programov schválených zriaďovateľom po vyjadrení Ministerstva školstva Slovenskej republiky.  Vyučovanie všeobecnovzdelávacích a odborných predmetov na katolíckych školách zodpovedá vyučovaniu všeobecnovzdelávacích predmetov a odborných predmetov na štátnych školách príslušného stupňa, druhu a typu.
(11)	Katolíckym školám sa poskytuje finančné zabezpečenie v rovnakom rozsahu ako ho majú podľa právneho poriadku Slovenskej republiky štátne školy. 
(12)	Konferencia biskupov Slovenska zriadi po dohode s Ministerstvom školstva Slovenskej republiky Katolícke pedagogické a katechetické centrum s celoslovenskou pôsobnosťou, ktoré bude finančne podporované z prostriedkov štátneho rozpočtu Slovenskej republiky.
(13)	Katolícke pedagogické a katechetické centrum prostredníctvom diecéznych alebo rehoľných školských úradov zabezpečuje odborné a metodické riadenie katolíckych škôl, ako i odborné vzdelávanie a formáciu pedagogických a nepedagogických zamestnancov katolíckych škôl.
(14)	Slovenská republika a Katolícka cirkev budú spolupracovať v procese prípravy a tvorby výchovno-vzdelávacích  programov a v oblasti vzdelávania a výchovy  v katolíckych školách. 

Článok 2

(1)	Predmetu rímskokatolícke náboženstvo alebo gréckokatolícke náboženstvo na katolíckych školách (ďalej len predmet „katolícke náboženstvo“) zodpovedá na ostatných školách predmet náboženská výchova v prípade, keď ho vyučuje osoba poverená Katolíckou cirkvou (ďalej len predmet „katolícka náboženská výchova“). 
(2)	Slovenská republika zaručuje rodičom alebo zákonným zástupcom detí na základe slobody svedomia a náboženského vyznania a na základe práva rodičov na starostlivosť a výchovu detí právo, aby slobodne uskutočňovali katolícku náboženskú výchovu vlastných alebo zverených detí.
(3)	Riaditelia škôl dajú možnosť rodičom, alebo zákonným zástupcom  pri zápise žiaka do školy, zapísať ho aj na katolícku náboženskú výchovu takým spôsobom, aby ich rozhodnutie nespôsobilo žiadnu diskrimináciu žiaka v oblasti školských činností.
(4)	Rodičia alebo  zákonní zástupcovia žiaka, ktorí zmenili svoje vlastné pôvodné rozhodnutie podľa odseku 3 tohto článku, informujú o tom školu  písomne, pred začiatkom školského roka.
(5)	Slovenská republika umožní v zhode s vôľou rodičov alebo zákonných zástupcov katolícku náboženskú výchovu aj v predškolských zariadeniach.
(6)	Predmet katolícka náboženská výchova sa vyučuje ako povinne voliteľný predmet v základných školách a v  stredných školách.
(7)	Katolícke náboženstvo a katolícka náboženská výchova sa vyučuje podľa učebných plánov a učebných osnov, ktoré schvaľuje Konferencia biskupov Slovenska po  vyjadrení Ministerstva školstva Slovenskej republiky.
(8)	Pre tvorbu, financovanie výroby a distribúciu učebníc, metodických príručiek  predmetu katolícke náboženstvo a predmetu katolícka náboženská výchova, ktoré dostali schválenie príslušnej vrchnosti Katolíckej cirkvi, platia rovnaké pravidlá ako pre tvorbu, financovanie výroby a distribúciu učebníc, metodických príručiek  ostatných všeobecnovzdelávacích predmetov.
(9)	Štátnu školskú inšpekciu predmetu katolícke náboženstvo a predmetu katolícka náboženská výchova  vykonávajú osoby poverené hlavným školským inšpektorom a  príslušnou vrchnosťou Katolíckej cirkvi.
(10)	Hospitáciu na vyučovaní predmetu katolícke náboženstvo a predmetu katolícka náboženská výchova vykonáva osoba poverená príslušnou vrchnosťou Katolíckej cirkvi. Riaditelia škôl im umožnia túto činnosť vykonávať.
(11)	Po dohode s riaditeľmi škôl  môže príslušná vrchnosť Katolíckej cirkvi organizovať v  priestoroch škôl  iné mimovyučovacie aktivity doplňujúce katolícku náboženskú výchovu.  
(12)	Zmluvné strany môžu spolupracovať pri tvorbe obsahu jednotlivých vyučovacích predmetov, výchovných programov a pri príprave súťaží súvisiacich s katolíckym náboženstvom a katolíckou náboženskou výchovou. 

Článok 3

(1)	Predmety katolícke náboženstvo a katolícka náboženská výchova vyučujú učitelia kvalifikovaní podľa právnych predpisov Slovenskej republiky, ktorí majú aj  cirkevné poverenie, čiže kánonickú misiu, vydanú príslušnou cirkevnou vrchnosťou. Odvolanie cirkevného poverenia nesie so sebou okamžitú stratu práva vyučovať katolícke náboženstvo a katolícku náboženskú výchovu.
(2)	Odborná pedagogická činnosť učiteľa katolíckeho náboženstva a katolíckej náboženskej výchovy vo farnosti sa považuje za jeho mimoškolskú činnosť.
(3)	Ďalšie odborné, metodické  vzdelávanie učiteľov katolíckeho náboženstva a katolíckej náboženskej výchovy, usmerňovanie vyučovania katolíckeho náboženstva a katolíckej náboženskej výchovy a poskytovanie metodicko-didaktickej služby zabezpečuje Katolícke pedagogické a katechetické centrum a Diecézne katechetické úrady ako samostatné právne subjekty Katolíckej cirkvi. 
Článok 4

(1)	Katolícka univerzita  je verejná vysoká škola zriadená podľa právnych noriem Slovenskej republiky a podľa kánonického práva. Má  rovnaké postavenie ako ostatné verejné vysoké školy v Slovenskej republike.
(2)	Katolícka univerzita má právo udeľovať akademické a vedecko-pedagogické tituly v rozsahu svojej akreditácie podľa právnych noriem Slovenskej republiky. 
(3)	Zmluvné strany budú podporovať vzájomnú spoluprácu katolíckej univerzity a ostatných vysokých škôl vo vzdelávacej a vedeckej oblasti, ktorá sa uskutočňuje najmä formou:
a)	výmeny vysokoškolských učiteľov, vedcov, výskumných pracovníkov, expertov stážistov a študentov;
b)	organizovania kolokvií, seminárov a vedeckých konferencií;
c)	spoločnej účasti na odborných projektoch;
d)	výmeny vedeckej dokumentácie a informácií, vedeckých časopisov a publikácií a iných študijných zdrojov a pomôcok.
(4)	Zmluvné strany  podporujú vysokoškolské vzdelávanie, vedecké bádanie a výchovu na bohosloveckých fakultách,  teologických inštitútoch a v kňazských seminároch.
(5)	Učitelia katolíckych teologických disciplín na vysokých školách musia mať osobitné poverenie, čiže kánonickú misiu,  od príslušnej  vrchnosti Katolíckej cirkvi.
(6)	Slovenská republika zabezpečuje finančné prostriedky pre katolícke teologické fakulty a pre kňazské semináre.
(7)	Príslušná vrchnosť Katolíckej cirkvi má právo zriadiť nové školy vysokoškolského typu v súlade s podmienkami ustanovenými právnym poriadkom Slovenskej republiky.
(8)	Slovenská republika uznáva doklady o vzdelaní a akademické stupne udelené cirkevnými univerzitami v odbore katolícka teológia a v ostatných s katolíckou teológiou súvisiacich odboroch.

Článok 5

(1)	Vysokoškolské pastoračné centrum je účelové zariadenie Katolíckej cirkvi. Pôsobí na základe dohody medzi príslušnou  vrchnosťou Katolíckej cirkvi a príslušnou vysokou školou na jej akademickej pôde.
(2)	Vysokoškolské pastoračné centrá uskutočňujú pastoračnú, duchovnú a vzdelávaciu činnosť členov akademickej obce na vysokých školách. 
(3)	Duchovnú službu vo vysokoškolskom pastoračnom centre vykonáva rektor vysokoškolského pastoračného centra a jeho spolupracovníci na základe poverenia príslušnou vrchnosťou Katolíckej cirkvi.
(4)	Slovenská republika bude podporovať vytváranie a činnosť vysokoškolských pastoračných centier.

Článok 6

(1)	Sporné otázky týkajúce sa výkladu alebo vykonávania tejto zmluvy budú zmluvné strany riešiť diplomatickou cestou. 
(2)	Táto zmluva podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť dňom výmeny nót o tomto vnútroštátnom schválení. 
(3)	Táto zmluva sa môže meniť a dopĺňať na základe vzájomnej dohody zmluvných strán. Zmeny a doplnky sa musia vykonať písomnou formou. 

Dané dňa ...............................  v dvoch pôvodných vyhotoveniach, každé v slovenskom a talianskom jazyku, pričom obidve znenia majú rovnakú platnosť. 

		
Za Slovenskú republiku				Za Svätú stolicu